b'\n_START_ARTICLE_\nCeltic Frost\n_START_SECTION_\nOsnivanje (1984. \xe2\x80\x93 1985.)\n_START_PARAGRAPH_\nFrontmen Celtic Frosta, gitarist i pjeva\xc4\x8d Tom Gabriel Fischer, usvojio je pseudonim Tom Warrior. Sa Steveom Warriorom na bas-gitari 1982. godine osniva jedan od najranijih ekstremnih metal sastava - Hellhammer. Stevea Warriora kasnije zamjenjuje Martin Eric Ain, \xc4\x8dije je ime tako\xc4\x91er pseudonim (pravo mu je ime Martin Eric Stricker). Grupa je privukla malu me\xc4\x91unarodnu grupu obo\xc5\xbeavatelja, potpisala ugovor s Noise Recordsom u Njema\xc4\x8dkoj te u o\xc5\xbeujku 1984. snimila debitantski EP Apocalyptic Raids, koji je danas iznimno te\xc5\xa1ko prona\xc4\x87i na eBayu i polovnim prodavaonicama albuma diljem svijeta._NEWLINE_Metal \xc4\x8dasopisi tako\xc4\x91er su bili vrlo skepti\xc4\x8dni oko Hellhammerovog glazbenog izri\xc4\x8daja. Primjerice, Metal Forces je u potpunosti prezirao grupu, \xc4\x8dime je zapo\xc4\x8dela dugotrajna sva\xc4\x91a izme\xc4\x91u tog \xc4\x8dasopisa i Warriora te je to dovelo do toga da Celtic Frost nekoliko godina nije svirao u Engleskoj. Rock Poweru tako\xc4\x91er se nije svi\xc4\x91ao Hellhammer \xe2\x80\x93 smatrali su ga "najstra\xc5\xa1nijom, najodvratnijom i naju\xc5\xbeasnijom stvari koju je \'glazbenicima\' ikad bilo dopu\xc5\xa1teno snimiti". Ustvari, kako je Warrior zaklju\xc4\x8dio, "svugdje smo dobivali bijedne recenzije"._NEWLINE_U vezi kontroverznog statusa svoje biv\xc5\xa1e skupine Thomas je rekao:_NEWLINE_ \xe2\x80\x9eDavno prije, jo\xc5\xa1 1984. i 1985., kad smo Martin Eric Ain i ja snimili prva dva albuma Celtic Frosta, Morbid Tales i To Mega Therion, Hellhammer nam je visio nad glavama poput kakvog prokletstva. Iako je Hellhammer bio glavni razlog zbog kojeg smo promislili o svojim ciljevima i osnovali Frost, ostaci HH-a nastavili su nam biti velika prepreka. Mnogi su vidjeli Frost kao jedno te istu grupu koja je samo promijenila ime. Zbog manjka glazbene kvalitete u HH-u gotovo je bilo nemogu\xc4\x87e dobiti nepristrane reakcije na Frost. Da skratimo pri\xc4\x8du, cijela nam je situacija skoro ubila sav na\xc5\xa1 rad i snove.\xe2\x80\x9d_NEWLINE_Do svibnja 1984. Hellhammer je prestao postojati. Fischer i Ain sa svojim studijskim bubnjarom Stephenom Priestlyem osnivaju novu skupinu - Celtic Frost. Njezin debitantski EP, Morbid Tales, postaje hit u podzemnoj metal sceni te je tako sastav krenuo i na svoju prvu turneju u Njema\xc4\x8dku i Austriju. Nakon toga usljedio je EP Emperor\'s Return. Oba prvobitna izdanja danas su dostupna na istom CD-u.\n_START_SECTION_\nTo Mega Therion i Into the Pandemonium (1985. \xe2\x80\x93 1987.)\n_START_PARAGRAPH_\nJedan od utjecajnijih glazbenih izdanja grupe bio je njezin debitantski studijski album To Mega Therion na kojem basist nije bio Ain, ve\xc4\x87 privremeni basist Dominic Steiner. Naslovnicu je \xc4\x8dinila slika H. R. Gigera pod imenom Satan I. Album je uvelike utjecao na \xc5\xbeanrove death metala i black metala koji su se tada jo\xc5\xa1 razvijali. Nakon objave albuma Ain se vratio u sastav. Dvije godine kasnije Celtic Frost objavio je svoj drugi album, Into the Pandemonium; ovaj je album raznovrsniji od prethodnih glazbenih izdanja skupine, sastoje\xc4\x87i se od neo\xc4\x8dekivanih obrada (pjesme "Mexican Radio" grupe Wall of Voodoo), osje\xc4\x87ajnih ljubavnih pjesama, u\xc4\x8destalih ritmi\xc4\x8dkih skladbi nastalih pod utjecajem industrijalne glazbe koje govore o demonima i uni\xc5\xa1tenju, tipi\xc4\x8dnih Frostovih pjesama koje govore o snovima i strahu te od mra\xc4\x8dne i klasi\xc4\x8dne skladbe koja sadr\xc5\xbei \xc5\xbeenske vokale._NEWLINE_Budu\xc4\x87i da je bio dosta druga\xc4\x8diji od njezinog prethodnog rada, Into the Pandemonium grupi je u\xc4\x8dvrstio \xc5\xbeanrovsku odrednicu avangardnog metala; tako\xc4\x91er je ozna\xc4\x8dio odstupanje od ekstremnog stila koji je bio prisutan na prethodnim albumima Morbid Tales i To Mega Therion i po kojem je Celtic Frost postao poznat. Me\xc4\x91utim, i dalje sadr\xc5\xbei simfonijske elemente koji su se pojavljivali i na prethodnim uradcima. Into the Pandemonium \xc4\x8dini klasi\xc4\x8dniji heavy metal stil pomije\xc5\xa1an s elementima industrijalne, klasi\xc4\x8dne glazbe i gothic rocka te \xc4\x8dak i industrijalno-EBM ritma na pjesmi "One in Their Pride". Usprkos tome, vokali Toma Warriora jo\xc5\xa1 uvijek sadr\xc5\xbee nekoliko elemenata black metala te su neki gitaristi\xc4\x8dki rifovi zadr\xc5\xbeali utjecaj thrash metala._NEWLINE_Ovi su albumi bili jedni od klju\xc4\x8dnih glazbenih izdanja u razvoju podzemne metal scene te su predstavili novi i raznolikiji zvuk. Celtic Frost je, uz Venom i Bathory, bio jedan od glavnih predstavnika podzemne black metal scene, iako je za razliku od ostalih navedenih skupina Celtic Frost po prirodi bio vi\xc5\xa1e eksperimentalan.\n_START_SECTION_\nStilisti\xc4\x8dke promjene, unutarnji sukobi i prvi raspad (1987. \xe2\x80\x93 1993.)\n_START_PARAGRAPH_\nNakon naknadne sjevernoameri\xc4\x8dke turneje (tijekom koje se sastavu pridru\xc5\xbeio drugi gitarist Ron Marks) Celtic Frost raspao se zbog financijskih se problema, tenzija izme\xc4\x91u \xc4\x8dlanova grupe i zlosretnog odnosa s diskografskom ku\xc4\x87om. \xc5\xa0est mjeseci kasnije Warrior je ponovno formirao skupinu, ovog puta u nj pozvav\xc5\xa1i bubnjara Stephena Priestlyja, gitarista Olivera Amberga i basista Curta Victora Bryanta. S njima je snimio studijski album Cold Lake koji je 1. rujna 1988. objavio Noise Records. Iako ga se reklamiralo kori\xc5\xa1tenjem pomame za glam metalom, stil albuma bio je vi\xc5\xa1e utemeljen na klasi\xc4\x8dnom heavy metalu. Album nije postigao komercijalni uspjeh i razni su recenzenti kritizirali album._NEWLINE_Bryant je otpustio Amberga i biv\xc5\xa1i se koncertni gitarist Ron Marks vratio radi snimanja albuma Vanity/Nemesis 1990. godine. Me\xc4\x91utim, najzna\xc4\x8dajnija promjena bila je povratak nekada\xc5\xa1njeg basista Martina Erica Aina, ali se reputacija Celtic Frosta nije u potpunosti oporavila. Sljede\xc4\x87i (i posljednji sljede\xc4\x87ih nekoliko godina) album grupe bila je kolekcija rijetkih snimki pod imenom Parched With Thirst Am I and Dying (iz 1992.). Naziv kompilacije bio je nadahnut starom rimskom molitvom. Sadr\xc5\xbeavala je neobjavljeni materijal, ponovno snimljene ina\xc4\x8dice starijih pjesama i neke studijske ina\xc4\x8dice._NEWLINE_Posljednji predlo\xc5\xbeeni album, pod imenom "Under Apollyon\'s Sun", nikad nije nastao pod tim imenom, iako je Fischer osnovao novu skupinu pod imenom Apollyon Sun.\n_START_SECTION_\nNakon raspada (1993. \xe2\x80\x93 2001.)\n_START_PARAGRAPH_\nNekoliko godina nakon raspada Celtic Frosta i nekog vremena provedenog izvan glazbene industrije, Fischer je sredinom 1990-ih sa svojim bliskim prijateljem i gitaristom Erolom Unalom osnovao novu skupinu pod imenom Apollyon Sun te je s njom snimio EP God Leaves (And Dies) i studijski album Sub. Iako je o\xc4\x8dito bio utemeljen na mra\xc4\x8dnoj i vi\xc5\xa1e avanturisti\xc4\x8dkoj glazbi Celtic Frosta, Apollyon Sun bio je industrial metal projekt. Tijekom odmora od glazbe Fischer je tako\xc4\x91er dovr\xc5\xa1io svoju autobiografiju Are You Morbid?, koju je 2000. godine na pohvale obo\xc5\xbeavatelja objavio Sanctuary Publishing iz Londona.\n_START_SECTION_\nPonovno okupljanje (2001. \xe2\x80\x93 2008.)\n_START_PARAGRAPH_\nKrajem 2001. godine Fischer i Ain ponovo su po\xc4\x8deli zajedno skladati glazbu, uz Unalu na gitari i, od kraja 2002. godine, bubnjarom Francom Sesom (koji je u skupini bio poznat po umjetni\xc4\x8dkom imenu Inverted Cross). Namjeravali su skladati i snimiti novi, vrlo mra\xc4\x8dan i \xc5\xbeestok album. Projekt je bio dovr\xc5\xa1en puno kasnije od o\xc4\x8dekivanog (djelomi\xc4\x8dno zbog toga \xc5\xa1to su sve radili samostalno i financijskih razloga), ali je krajem 2005. bio dovr\xc5\xa1en te su ga Fischer i Ain opisali kao "vjerojatno najmra\xc4\x8dniji album koji je Celtic Frost ikad snimio", utemeljen na glazbenoj atmosferi To Mega Theriona i Into the Pandemoniuma._NEWLINE_Najnoviji je album Celtic Frosta financirala sama skupina pomo\xc4\x87u svoje diskografske ku\xc4\x87e Prowling Death Records i njezinog ogranka koji je objavljivao njezine uratke, Diktatur des Kapitals. Prowling Death Records izvorno je bio samofinancirani podzemni izdava\xc4\x8d koji je objavljivao Hellhammerove demo uratke i vodio Hellhammerovu karijeru od 1983. do 1984. godine. Produkciju albuma izvr\xc5\xa1io je Celtic Frost s Peterom T\xc3\xa4gtrenom (iz skupina Bloodbath/Hypocrisy/Pain), a miksali su ga Fischer i Ain. Celtic Frost i Prowling Death Records naknadno su potpisali ugovor s ku\xc4\x87om Century Media Records. Album, nazvan Monotheist, bio je objavljen 29. svibnja 2006. godine._NEWLINE_Istog je datuma Celtic Frost oti\xc5\xa1ao na svoju najve\xc4\x87u turneju ikad, "Monotheist Tour", na kojoj je u po\xc4\x8detku bio glavni izvo\xc4\x91a\xc4\x8d na festivalima (kao \xc5\xa1to je Wacken Open Air, na kojem je svirao pred 50.000 ljudi) diljem Europe, SAD-a i Kanade. Idu\xc4\x87e je godine sastav odr\xc5\xbeao svoje prve nastupe u Japanu. Po\xc4\x8detkom 2007. godine zapo\xc4\x8dela je druga europska etapa turneje i skupina se vratila u SAD kao poseban gost Type O Negativeu. Naknadni nastupi i pojavljivanja na festivalima dogodili su se sredinom 2007. godine._NEWLINE_Na nastupima je Celtic Frost svirao s dodatnim koncertnim ritam gitaristom. Ovu je ulogu izvorno obavljao Anders Odden (Cadaver, Satyricon, Magenta), a kasnije V Santura (iz Dark Fortressa)._NEWLINE_Po\xc4\x8detkom 2007. Celtic Frost po\xc4\x8deo je skladati materijal za novi album. Tom Fischer izjavio je:_NEWLINE_ \xe2\x80\x9eZa samo par sati odlazim u Norve\xc5\xa1ku na par tjedana kako bih sudjelovao u realizaciji black metal projekta s bliskim prijateljima i kolegama. Po\xc4\x8detkom o\xc5\xbeujka vratit \xc4\x87u se u \xc5\xa0vicarsku kako bih korak po korak dovr\xc5\xa1io svoj sporedni black metal/doom side projekt, ideju koja je prethodnih mjeseci po\xc4\x8dela sve vi\xc5\xa1e dobivati odre\xc4\x91eni oblik.\xe2\x80\x9d_NEWLINE_O novom je materijalu Fischer za \xc5\xa1panjolski metal webzin Hall of Metal komentirao: "Zapravo radim na novom albumu Celtic Frosta i smatram da \xc4\x87e biti vrlo ekstreman i mra\xc4\x8dan. Celtic Frost ima vlastiti stil i zvuk i pokazuje mno\xc5\xa1tvo osje\xc4\x87aja. Glazba koju skladam pokazuje stanje mog \xc5\xbeivota, a trenutno mi takva mra\xc4\x8dna glazba uop\xc4\x87e ne predstavlja problem."_NEWLINE_Od najave drugog raspada Celtic Frosta u rujnu 2008. vi\xc5\xa1e nije bilo razgovora o snimanju i objavljivanju novog albuma. Posljednje nastupe koje je Celtic Frost odr\xc5\xbeao bili su u Monterreyu 12. listopada 2007. i Mexico Cityju dan kasnije.\n_START_SECTION_\nKona\xc4\x8dni raspad, Triptykon i smrt Martina Erica Aina (2008. \xe2\x80\x93 danas)\n_START_PARAGRAPH_\nFischer je objavio svoj izlazak iz Celtic Frosta 9. travnja 2008. ovom porukom koja je bila objavljena na slu\xc5\xbebenim stranicama sastava:_NEWLINE_Pjeva\xc4\x8d i gitarist Celtic Frosta, Tom Gabriel Fischer, napustio je Celtic Frost zbog nerje\xc5\xa1ivog, sna\xc5\xbenog nagrizanja osobnosti koja je toliko hitno bila potrebna za sura\xc4\x91ivanje unutar skupine tako jedinstvene, promjenjive i ambiciozne._NEWLINE_Basist Ain izjavio je da je grupa "i dalje \xc5\xbeiva, ali da je u nekoj vrsti kome". Naknadno je rekao da ostatak skupine ne\xc4\x87e "niti nastaviti snimati niti odlaziti na turneje", jer bi to bez Fischera "bilo apsurdno". Fischer je pak osnovao novi sastav, Triptykon, u kojem su se pojavili Celtic Frostov koncertni gitarist V Santura, izvorni bubnjar Celtic Frosta Reed St. Mark (iako je kasnije napustio projekt te ga je zamijenio Norman Lonhard) i basistica Vanja Slajh. Fischer je napomenuo da \xc4\x87e ta nova grupa zvu\xc4\x8dati sli\xc4\x8dno poput glazbenog stila koji je okarakterizirao Celtic Frostov album Monotheist._NEWLINE_Dana 9. rujna 2008. \xc4\x8dlanovi Celtic Frosta Martin Eric Ain i Tom Gabriel Fischer na slu\xc5\xbebenim stranicama Celtic Frosta potvrdili su da je sastav "zajedno odlu\xc4\x8dio pustiti Celtic Frost da po\xc4\x8diva u miru"._NEWLINE_Martin Eric Ain 21. je listopada 2017. preminuo od sr\xc4\x8danog udara.\n_START_SECTION_\n\xc5\xbdanr\n_START_PARAGRAPH_\nGlazbeni stil Celtic Frosta postepeno se mijenjao tijekom godina. Rani se rad skupine opisuje kao thrash metal i death metal. Celtic Frost je tako\xc4\x91er bio opisan kao avangardni metal sastav zbog kori\xc5\xa1tenja elemenata klasi\xc4\x8dne i elektroni\xc4\x8dke glazbe u nekim svojim pjesmama, kao primjerice onima na albumu To Mega Therion. Iako se Celtic Frost \xc4\x8desto opisuje kao black metal, prema rije\xc4\x8dima autora Axla Rosenberga i Christophera Krovatina "glazba [grupe] bila je pre\xc4\x8dvrsta, a njezina povezanost sa starom rock \'n\' roll glazbom preo\xc4\x8dita da bi bila black metal." Kasniji rad Celtic Frosta bio je opisan kao doom metal.\n_START_SECTION_\nNaslje\xc4\x91e\n_START_PARAGRAPH_\nCeltic Frost nadahnuo je mnogo black metal, death metal, thrash metal i heavy metal sastava. Grupa Therion, primjerice, dobila je ime po albumu To Mega Therion. Ostale skupine koje su navele Celtic Frost kao utjecaj ili su obradile njegove pjesme uklju\xc4\x8duju Anthrax, Obituary, Death, Benediction, Brutal Truth, Neurosis, Eyehategod, Cradle of Filth, Marduk, Dimmu Borgir, Goatwhore, Sepultura, Cancer, Asphyx, Pro-Pain, Gorgoroth, Gallhammer, Paradise Lost, Evoken, Napalm Death i mnoge druge. Kurt Cobain i Krist Novoselic iz Nirvane bili su obo\xc5\xbeavatelji Celtic Frosta. _NEWLINE_Dave Grohl (biv\xc5\xa1i \xc4\x8dlan Nirvane, trenutni \xc4\x8dlan Foo Fightersa) i Mark Tremonti (Alter Bridge, Creed) nekoliko su puta naveli Celtic Frost kao utjecaj. Grohl je naknadno pozvao pjeva\xc4\x8da Celtic Frosta, Toma Gabriela Fischera, da sudjeluje u snimanju njegovog samostalnog projekta Probot iz 2004. godine, \xc5\xa1to je rezultiralo zajedni\xc4\x8dki skladanom pjesmom "Big Sky". Alternativni country pjeva\xc4\x8d Ryan Adams tako\xc4\x91er je rekao da je, uz mnoge druge metal skupine, na njega utjecao i Celtic Frost._NEWLINE_Godine 1996. Dwell Records objavio je In Memory of Celtic Frost, kolekciju pjesama sastava koju su obradili ostali izvo\xc4\x91a\xc4\x8di. Me\xc4\x91u poznatijim sastavima koji su se pojavili na toj kompilaciji bili su Enslaved, koji je obradio pjesmu "Procreation (of the Wicked)"; Opeth, koji je obradio pjesmu "Circle of the Tyrants"; \xc5\xa1vedska death metal skupina Grave, koja je obradila pjesmu "Mesmerized"; kadanski thrash metal sastav Slaughter, koji je obradio skladbu "Dethroned Emperor"; Apollyon Sun (u kojem je sudjelovao sam Tom Warrior), koji je obradio "Babylon Fell"; te norve\xc5\xa1ke skupine Emperor, koji je obradio pjesmu "Massacra", i Mayhem, koji je obradio pjesmu "Visual Aggression". Navedeni se CD vi\xc5\xa1e ne proizvodi._NEWLINE_Zamoljen da komentira svoj utjecaj na heavy metal, Fischer je izjavio: "Ne, poku\xc5\xa1avam se dr\xc5\xbeati podalje od toga. Ja sam glazbenik, ne \xc5\xbeelim se mije\xc5\xa1ati u to. Nije to zdravo. \xc5\xbdelim stvarati dobre albume. I dalje sam \xc5\xbeiv i smatram da ima jo\xc5\xa1 mnogo toga \xc5\xa1to me \xc4\x8deka. Ne \xc5\xbeelim se baviti time tko utje\xc4\x8de na koga i koje je na\xc5\xa1e mjesto. Mislim da je to negativna stvar."_NEWLINE_Godine 2015. Corpse Flower Records objavio je po\xc4\x8dasni album Morbid Tales! A Tribute to Celtic Frost. Sadr\xc5\xbei nekolicinu obrada pjesama Celtic Frosta koje su obradile skupine kao \xc5\xa1to su Child Bite (s Philom Anselmom), Acid Witch, Municipal Waste i Hayward (koji sadr\xc5\xbei \xc4\x8dlanove iz Neurosisa).'